Document ID: 32007D0680

KOMISIJAS LĒMUMS
(2007. gada 22. oktobris),
ar kuru groza Lēmumu 2006/410/EK, ar ko saskaņā ar Padomes Regulas (EK) Nr. 1782/2003 10. panta 2. punktu, 143.d un 143.e pantu nosaka summas, kuras piešķir ELFLA, un summas ELGF izmaksu finansēšanai, un ar kuru groza Lēmumu 2006/636/EK, ar ko nosaka Kopienas atbalsta lauku attīstībai apjoma sadalījumu dalībvalstīm pa gadiem laikposmā no 2007. gada 1. janvāra līdz 2013. gada 31. decembrim
(izziņots ar dokumenta numuru K(2007) 5106)
(2007/680/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (1) un īpaši tās 12. panta 2. un 3. punktu,
ņemot vērā Padomes 2005. gada 20. septembra Regulu (EK) Nr. 1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (2) un jo īpaši tās 69. panta 4. punktu,
tā kā:
(1)
Padomes 2007. gada 27. marta Regulā (EK) Nr. 378/2007, ar ko paredz noteikumus par brīvprātīgu modulāciju tiešajiem maksājumiem, kuri noteikti Regulā (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem, un ar ko groza Regulu (EK) Nr. 1290/2005, konkrēti, 4. panta 1. punktā ir paredzēts, ka neto summas, ko iegūst no brīvprātīgas modulācijas piemērošanas, nosaka Komisija un minētās neto summas pieskaita Kopienas ikgadējā atbalsta lauku attīstībai sadalījumam dalībvalstīm saskaņā ar Regulas (EK) Nr. 1698/2005 69. panta 4. un 5. punktu.
(2)
Regulas (EK) Nr. 1290/2005 12. pantā ir paredzēts, ka Komisija nosaka summas, ko piešķir ELFLA saskaņā ar 4. panta 1. punktu Regulā (EK) Nr. 378/2007 un 10. panta 2. punktu, 143.d un 143.e pantu Padomes 2003. gada 29. septembra Regulā (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem (3), kā arī Komisija nosaka ELGF izdevumiem pieejamo tīro atlikumu.
(3)
Summas, ko piešķir ELFLA, un ELGF izdevumiem pieejamo tīro atlikumu jānosaka, pamatojoties uz maksimālajām attiecīgā gada summām atbilstīgi 2007.-2013. budžeta gadam.
(4)
Ar Komisijas Lēmumu 2006/410/EK (4) 2007.-2013. budžeta gadam ir noteiktas gan ELFLA piešķirtās summas, kas izriet no Regulas (EK) Nr. 1782/2003 10. panta 2. punktā, 143.d un 143.e pantā noteiktā tiešo maksājumu samazinājuma, gan ELGF izdevumiem pieejamais tīrais atlikums.
(5)
Ar Padomes Lēmumu 2006/493/EK (5) ir noteikts Kopienas atbalsta apjoms lauku attīstībai laikā no 2007. gada 1. janvāra līdz 2013. gada 31. decembrim, tā sadalījums pa gadiem un minimālais apjoms, kas jākoncentrē reģionos, kuri ir tiesīgi saņemt atbalstu saskaņā ar Konverģences mērķi.
(6)
Ar Komisijas Lēmumu 2006/636/EK (6) ir noteikts Kopienas atbalsta apjoma sadalījums dalībvalstīm lauku attīstībai laikposmā no 2007. gada 1. janvāra līdz 2013. gada 31. decembrim, ņemot vērā arī summas, kas jāpārskaita ELFLA.
(7)
Tā kā ir pieņemts Komisijas 2007. gada 22. oktobra Lēmums 2007/679/EK, ar ko nosaka neto summas, ko iegūst no brīvprātīgas modulācijas piemērošanas Apvienotajā Karalistē 2007.-2012. kalendārajā gadā (7), saskaņā ar Regulas (EK) Nr. 378/2007 4. panta 1. punktu jākoriģē summas, kuras piešķir ELFLA, un šīs summas jāpieskaita apjoma sadalījumam, kas attiecas uz Kopienas atbalstu lauku attīstībai Apvienotajā Karalistē.
(8)
Tādēļ attiecīgi jāgroza Lēmumi 2006/410/EK un 2006/636/EK,
IR PIEŅĒMUSI ŠO LĒMUMU.
1. pants
Lēmumu 2006/410/EK groza šādi.
1)
Minētā lēmuma vienīgo pantu aizstāj ar šādu tekstu:
“Vienīgais pants
Šā lēmuma pielikumā ir noteiktas summas, ko 2007.-2013. budžeta gadam piešķir Eiropas Lauksaimniecības fondam lauku attīstībai (ELFLA) saskaņā ar Regulas (EK) Nr. 1782/2003 10. panta 2. punktu, 143.d un 143.e pantu un Regulas (EK) Nr. 378/2007 1. panta 1. punktu, kā arī neto bilance [tīrais atlikums] Eiropas Lauksaimniecības garantiju fonda (ELGF) izmaksu finansēšanai.”
2)
Minētā lēmuma pielikumu aizstāj ar šā lēmuma I pielikuma tekstu.
2. pants
Lēmumam 2006/636/EK pielikumā pievienotajā tabulā summas, kas attiecas uz Apvienoto Karalisti, un kopējās summas, ko iegūst, saskaitot kopā summas par visām dalībvalstīm, aizstāj ar summām, kas minētas šā lēmuma II pielikumā.
3. pants
Šis lēmums stājas spēkā ar 2008. budžeta gadu.
4. pants
Šis lēmums ir adresēts dalībvalstīm.
Briselē, 2007. gada 22. oktobrī

Labels: 2
15
19